b'\n_START_ARTICLE_\nNanny Cedercreutz\n_START_PARAGRAPH_\nEbba Louise Nanny Cedercreutz. o.s. Lagerborg, (19. maaliskuuta 1866 Cannes, Ranska \xe2\x80\x93 8. joulukuuta 1950 Helsinki) oli suomalainen ruotsin kielell\xc3\xa4 kirjoittanut kirjailija. _NEWLINE_Cedercreutzin is\xc3\xa4 oli insin\xc3\xb6\xc3\xb6ri Alexander Wilhelm Lagerborg joka oli tullut vaimonsa Anna Maria Christina (Nanny) Franz\xc3\xa9nin kanssa Etel\xc3\xa4-Ranskaan toipuakseen tuberkuloosista. Nannyn \xc3\xa4iti kuoli lapsivuoteeseen Nannyn syntym\xc3\xa4n j\xc3\xa4lkeen. H\xc3\xa4nen is\xc3\xa4\xc3\xa5ns\xc3\xa4 meni my\xc3\xb6hemmin naimisiin Nannyn kotiopettajattaren Amalia Tigerhjelmin kanssa._NEWLINE_Voimakastahtoinen ja itsen\xc3\xa4inen Nanny harrasti nuoruudessaan vuoristokiipeily\xc3\xa4 ja vaeltelua Norjassa ja Sveitsiss\xc3\xa4. H\xc3\xa4n saapui 19-vuotiaana vuonna 1885 Geneveen opiskellakseen ranskan kielt\xc3\xa4 mutta alkoi pian kuunnella paikallisessa yliopistossa pidettyj\xc3\xa4 matematiikan ja fysiikan luentoja. H\xc3\xa4n jatkoi matematiikan ja fysiikan opintoja Tukholman korkeakoulussa 1886\xe2\x80\x931889 ja laati siell\xc3\xa4 1888 fysiikan v\xc3\xa4it\xc3\xb6skirjan vuorisuoloista. T\xc3\xa4m\xc3\xa4n j\xc3\xa4lkeen h\xc3\xa4n opiskeli viel\xc3\xa4 matematiikkaa Sorbonnen yliopistossa. Vuonna 1890 Nanny Cedercreutz kutsuttiin toisena naisena maailmassa La soci\xc3\xa9t\xc3\xa9 math\xc3\xa9matique de France-seuran j\xc3\xa4seneksi (ensimm\xc3\xa4isen\xc3\xa4 naisena oli 1882 seuran j\xc3\xa4seneksi valittu Sofja Kovalevskaja). H\xc3\xa4n suoritti samana vuonna my\xc3\xb6s licenci\xc3\xa9e \xc3\xa8s sciences math\xc3\xa9matiques-tutkinnon matematiikassa Sorbonnessa._NEWLINE_Vuonna 1892 Nanny meni naimisiin l\xc3\xa4\xc3\xa4k\xc3\xa4ri Emil Waldemar Cedercreutzin (1852\xe2\x80\x931924) kanssa jonka samanniminen veljenpoika oli tunnettu kuvataiteilija._NEWLINE_Nanny Cedercreutz julkaisi omalla nimell\xc3\xa4\xc3\xa4n kaksi matkakuvausta nuoruusvuosiltaan Fr\xc3\xa5n alp och hav (1914) ja Vandringslust (1935). H\xc3\xa4n kirjoitti lis\xc3\xa4ksi pari kotiseutukuvausta salanimell\xc3\xa4 Bengt Ivarson. Vuonna 1919 h\xc3\xa4n julkaisi my\xc3\xb6s riimikroniikan Fr\xc3\xb6ken Milla Lund och Fiken, hennes hund jossa kuvattiin kuinka neiti Milla Lundin sylikoira joutui Helsingin seudulle linnoitust\xc3\xb6ihin tuotujen kiinalaisten  ruokapataan.'